P6_TA(2005)0064

Euroopan investointipankin toimintakertomus 2003

Euroopan parlamentin päätöslauselma Euroopan investointipankin toimintakertomuksesta 2003 (2004/2187(INI))

Euroopan parlamentti, joka

- ottaa huomioon EY:n perustamissopimuksen 266 ja 267 artiklan Euroopan investointipankin (EIP) perustamisesta ja Euroopan investointipankin perussäännön, joka on perustamissopimukseen liitetyssä pöytäkirjassa,

- ottaa huomioon puheenjohtajakokouksen 15. toukokuuta 1996 tekemän päätöksen keskustella vuosittain EIP:n luotonannon päätavoitteista, toimintakertomuksesta ja suuntaviivoista asiasta vastaavan valiokunnan johdolla,

- ottaa huomioon EIP-ryhmän toimintakertomuksen 2003, EIP-ryhmän toimintasuunnitelman 2004—2006, Euroopan investointirahaston (EIR) vuosikertomuksen 2003, tarkastuskomitean vuosikertomukset varainhoitovuotta 2003 koskevasta tarkastuksesta ja hallituksen vastaukset sekä asiasta vastaavan valiokunnan 23. marraskuuta 2004 järjestämän EIP:n pääjohtajan kuulemisen,

- ottaa huomioon 2. kesäkuuta 2004 annetun julistuksen EIP:n hallinnosta,

- ottaa huomioon tilintarkastustuomioistuimen vuosikertomuksessa 2003 esitetyt huomautukset,

- ottaa huomioon EY:n ja EIP:n tammikuussa 2000 tekemän yhteistyösopimuksen,

- ottaa huomioon Lissabonissa 23. ja 24. maaliskuuta 2000, Göteborgissa 15. ja 16. kesäkuuta 2001 ja Brysselissä 12. ja 13. joulukuuta 2003 kokoontuneen Eurooppa-neuvoston puheenjohtajavaltion päätelmät,

- ottaa huomioon 22. huhtikuuta 2004 antamansa päätöslauselman Euroopan investointipankin toiminnasta vuonna 2002 [1],

- ottaa huomioon työjärjestyksen 112 artiklan 2 kohdan ja 45 artiklan,

- ottaa huomioon talous- ja raha-asioiden valiokunnan mietinnön (A6-0032/2005),

A. ottaa huomioon, että EIP on julkinen pankki, joka on perustettu EY:n perustamissopimuksella ensisijaiseksi rahalaitokseksi edistämään Euroopan unionin tavoitteiden saavuttamista omilla ja käynnistämillään investoinneilla; ottaa huomioon, että EIP:n tehtävä näiden tavoitteiden saavuttamisessa on vahvistettu Lissabonin ja Göteborgin Eurooppa-neuvostoissa, joissa näiden tavoitteiden päälinjat määriteltiin seuraavasti: tietoon ja sosiaaliseen yhteenkuuluvuuteen perustuva kilpailukykyinen talous, jossa otetaan huomioon paikalliset ja globaalit ympäristörajoitukset,

B. ottaa huomioon, että neuvoston kokouksissa EU asetti tavoitteekseen, että siitä on määrä tulla maailman kilpailukykyisin ja dynaamisin tietoon perustuva talous, jossa kestävä talouskasvu johtaa uusien ja parempien työpaikkojen luomiseen ja edistää sosiaalista yhteenkuuluvuutta sekä ympäristön asettamien rajoitusten huomioon ottamista; ottaa huomioon, että tämä tavoite edellyttää merkittäviä investointeja; ottaa huomioon, että EIP:n rooli on tunnustettu erityisesti kasvualoitteen täytäntöönpanossa; ottaa huomioon, että Euroopan parlamentti on myös korostanut kiinnittävänsä erityistä huomiota omilla varoilla tapahtuvaan rahoitukseen riskipääoman, pk-yritysten ja inhimillisen pääoman alalla,

C. ottaa huomioon, että pk-yrityksille tarkoitettujen luottojen kysynnässä ja myöntämisessä on suuria eroja eri jäsenvaltioiden välillä,

D. ottaa huomioon, että vuonna 2003 myönnettyjen lainojen määrä oli 46,6 miljardia euroa, joista 37,3 miljardia euroa unionin jäsenmaihin (80 %), 5,7 miljardia euroa uusiin jäsenmaihin ja hakijamaihin ja 3,6 miljardia euroa kumppanimaihin, josta 2,1 miljardia euroa Euro—Välimeri-kumppanuusmaihin ja 0,5 miljardia euroa AKT-maihin ja merentakaisille maille ja alueille (MMA), ja että noin 40 % näistä lainoista kulki välittävien pankkien kautta,

E. katsoo, että EIP:n merkitys unionin elinten joukossa, sen hallinnoimien ja käynnistämien luottojen määrä ja se, että jotkut näistä luotoista ovat peräisin unionin talousarviosta, antavat perusteet vuoropuhelulle, jota se käy Euroopan parlamentin, neuvoston ja komission kanssa, sekä tilintarkastustuomioistuimen (unionin varojen osalta) ja Euroopan petostentorjuntaviraston harjoittamalle valvonnalle,

F. katsoo, että EIP:llä on tärkeä tehtävä ja että se edistää myös muiden rahoitusmuotojen käyttöä ja helpottaa yksityissektorin osallistumista ja riskinjakoa erityisesti riskipääomavälineiden ja vakuuksien antamisen avulla;

1. pitää tervetulleena EIP:n toimintakertomusta 2003 ja sitä, että se on yleisesti parantanut kansalaisten saataville asetettavan tiedon avoimuutta, ja on tyytyväinen EIP:n kanssa solmittujen suhteiden laatuun;

Tavoitteet

2. kehottaa EIP:tä jatkamaan aktiivisesti Lissabonin ja Göteborgin Eurooppa-neuvostoissa määritellyn strategian täytäntöönpanoa ja erityisesti "Innovaatio 2010" -aloitettaan sekä tukemaan kasvualoitetta rahoittamalla infrastruktuuriohjelmia ja T&K-hankkeita sekä toimimalla julkisten ja yksityisten varojen käytön katalysaattorina; ehdottaa, että EIP:n olisi tehtävä tiiviimpää yhteistyötä komission ja Euroopan keskuspankin kanssa määritelläkseen toiminnan vakauden valvontaa liittyvät säännöt, jotta voidaan kehittää vastaavia lainoja tämän vaarantamatta jäsenvaltioiden julkisen velan kestävyyttä;

3. kannustaa EIP:tä asettamaan etusijalle Euroopan laajuisten verkkojen rahoittamisen; tukee EIP:tä sen päätöksessä investoida enemmän uusiutuvien energiamuotojen alalle sekä asettaa kasvihuonekaasujen päästöjen ehkäiseminen tuettavien hankkeiden valinnan olennaiseksi kriteeriksi;

4. pitää tervetulleena sitä, että EIP on lisännyt lainoja pienille yrityksille; kehottaa EIP:tä kiinnittämään huomiota myös sosiaaliseen talouteen ja yhteisöllisiin palveluihin, jotka ovat demografisen kehityksen valossa erittäin merkittäviä, jotta voidaan taata optimaalinen työelämään osallistumisen aste ja sosiaalisen yhteenkuuluvuuden taso;

5. kehottaa EIP:tä helpottamaan lainanantoa pk-yrityksille niissä jäsenmaissa, joissa EIP-lainoja on myönnetty vähän tähän mennessä, jotta jäsenvaltioiden väliset suuret erot saataisiin kapenemaan;

6. kiinnittää huomiota siihen, että YK on julistanut vuoden 2005 kansainväliseksi mikroluottojen vuodeksi, ja kehottaa EIP:tä ottamaan tämän huomioon vuotta 2005 koskevassa ohjelmasuunnittelussaan;

7. kehottaa EIP:tä antamaan tarkat säännöt, joissa asetetaan määrälliset kriteerit sille esitettyjen hankkeiden arvioimiseksi, sekä toteuttamaan järjestelmällisen tutkimuksen saavutetuista tuloksista, jotta voidaan arvioida niiden todellinen painoarvo Lissabonin strategian toteuttamisessa;

8. tunnustaa EIP:n toimien avulla aikaansaadut pk-yritysten kasvuun ja työllisyyteen liittyvät taloudelliset ja sosiaaliset vaikutukset, mutta kehottaa EIP:tä lisäämään niiden tehoa parantamalla niitä hallinnollisia rakenteita, joiden avulla pk-yritykset voivat saada riskipääomaa, sekä edistämällä paikallisten ja alueellisten rahoittajien mahdollisuuksia osallistua niiden toimintaan;

Kriteerit ja arviointi

9. pitää tervetulleena, että EIP on viime vuosina edistynyt tuettavien hankkeiden valikoivassa määrittelyssä unionin tavoitteiden puitteissa; kehottaa sitä täsmentämään kriteerejään ja osoittamaan perinpohjaisuutta sen verratessa tuloksia tavoitteisiin;

10. vaatii, että pk-yrityksille ja pankeille asetettuja raskaita hallinnollisia velvoitteita kevennetään, jotta ne voivat saada enemmän hyötyä Euroopan investointirahaston pääomasta; katsoo, että Innovaatio 2010 -aloitteeseen olisi kiinnitettävä erityistä huomiota ja että hankkeiden kynnystä olisi laskettava;

11. tunnustaa EIP:n halukkuuden myötävaikuttaa Lissabonin strategiaan ja painottaa Euroopan investointirahaston osuutta Innovaatio 2010 -aloitteen muodossa; kehottaa EIP:tä vakiinnuttamaan asemansa unionin uudenaikaistamista edistävänä rahoittajana panostamalla erityisesti tieteellisen tutkimuksen ja varsinkin korkean teknologian alojen tukemiseen;

12. kehottaa EIP:tä tapauksissa, joissa se toimii unionin ulkopuolella, täsmentämään unionin ulkopuolella sovellettavia kriteerejä komission hyvin yleistä valtuutusta tarkemmin siten, että perustaksi otetaan yhteistyötä koskevat Euroopan parlamentin suositukset sekä Maailmanpankin ja muiden kehityspankkien suositukset;

13. tukee EIP:n pyrkimyksiä optimoida yhteistyönsä komission kanssa yhteisen työryhmän avulla; ehdottaa tämän koordinoinnin muodollistamista ja sen ulottamista koskemaan myös itse Euroopan parlamenttia;

14. kehottaa EIP:tä toteuttamaan perusteellisemman tutkimuksen siitä, mikä on unionin ja EIP:n investointien todellinen panos alueelliseen kehitykseen, sekä määrittämään tätä koskevia indikaattoreita, kuten sen oma toiminnan arviointiosasto suosittaa;

15. suosittelee, että EIP:n olisi edelleen pyrittävä paremmin määrittelemään globaalilainojensa myöntämiskriteerit, ja kehottaa EIP:tä ottamaan käyttöön avoimen todentamismenettelyn, jolla voidaan tarkastella ja arvioida sitä, miten välittäjäpankit ovat varoja käyttäneet, mikä antaa erityisesti mahdollisuuden todentaa, että EIP:n lainojen laatu todella hyödyttää lopullisia edunsaajia; katsoo, että EIP:llä pitäisi olla aktiivinen globaalilainojen valvontatehtävä ja että sen pitäisi tarvittaessa parantaa niiden markkinointia ja edistää niiden myöntämistä;

16. pyytää tilintarkastustuomioistuinta valvomaan, että EIP:n myöntämiin lainoihin liittyvät ehdot tai että sen tehtävänsä mukaisesti eri hankkeisiin osoittamat tuet eivät johda siihen, että tietyt edunsaajat saavat tukea perusteettomasti, jos ne voisivat saada rahoitusta avoimilta markkinoilta; kehottaa EIP:tä antamaan tilintarkastustuomioistuimelle kaikki sen tätä tarkoitusta varten tarvitsemat tiedot sekä tarvittaessa myös liikesalaisuuksiksi tai markkinoiden kannalta arkaluonteisiksi katsottavat tiedot;

Avoimuus ja vastuunalaisuus

17. pitää myönteisenä, että EIP on saavuttanut edistystä vuoropuhelussa yleisön ja kansalaisjärjestöjen kanssa ja että se on julkaissut kertomukset ympäristöstä ja hankkeidensa sosiaalisten vaikutusten arvioinnista kehitysmaissa;

18. suosittaa uusien jäsenvaltioiden pk-yrityksille suunnatun erityisen, EIP:n toimintaa koskevan tiedotuskampanjan toteuttamista;

19. pitää erittäin myönteisenä hallintoneuvoston 15. kesäkuuta 2004 hyväksymiä ehdotuksia avoimuudesta; on halukas osallistumaan aktiivisesti kyseisessä kertomuksessa esitettyyn neuvottelumenettelyyn tiedon saannista, kansalaisten osallistumisoikeudesta päätöksentekoon sekä muutoksenhaku- ja vireillepanooikeudesta ympäristöasioissa tehdyn Yhdistyneiden Kansakuntien yleissopimuksen (Århusin yleissopimus) täytäntöönpanon yhteydessä; korostaa, että on tärkeää ottaa huomioon vaatimukset, joita toimielimet ja kansalaisjärjestöt esittävät tässä neuvottelumenettelyssä;

20. katsoo, että olisi kiinnitettävä enemmän huomiota EIP:n tilintarkastuksen parantamiseen tarkastuskomitean vuosikertomusten sekä toiminnan arviointiosaston suositusten mukaisesti; katsoo, että Euroopan parlamentin olisi osallistuttava tähän;

21. panee merkille lehdistössä esitetyt toistuvat syytökset, jotka koskevat EIP:n johdon tasolla esiintyviä mahdollisia eturistiriitoja, ja on tyytyväinen, että EIP:n johto antoi asiasta täsmennyksiä sen jälkeen, kun edellä mainittu mietintö A6-0032/2005 hyväksyttiin; on tyytyväinen EIP:n perussääntöön ja työjärjestykseen 1. toukokuuta 2004 jälkeen tehtyihin tarkistuksiin, jotka koskevat hallintotapaa Euroopan unionin laajennuttua kymmenellä uudella jäsenvaltiolla; hyväksyy, että EIP:n päätöksentekoelimiä koskevat menettelysäännöt julkaistaan EIP:n verkkosivuilla kokonaisuudessaan;

22. kehottaa EIP:tä edelleen toimittamaan Euroopan parlamentille ja yleisölle vuosittain yhteenvedon sen toiminnan parantamiseksi toteutetuista toimenpiteistä mainitun 22. huhtikuuta 2004 annetun Euroopan parlamentin päätöslauselman mukaisesti; myöntää kuitenkin, että on välttämätöntä jatkaa pohdintaa keinoista parantaa EIP:hin kohdistuvaa sekä sen omien varojen että sen unionin talousarviosta saamien varojen käyttöä koskevaa valvontaa;

***

23. kehottaa puhemiestä välittämään tämän päätöslauselman neuvostolle ja komissiolle sekä Euroopan investointipankille.

[1] Hyväksytyt tekstit, P5_TA(2004)0371.

--------------------------------------------------